钦定古今图书集成/明伦汇编/交谊典/第057卷 > 《八月十五日公堂宴别作》范梈
## 钦定古今图书集成/明伦汇编/交谊典/第057卷 > 《八月十五日公堂宴别作》范梈

悠悠我行迈，去此粤山端。迟明驻征车，爰尽公堂欢。
开颜俯城郭，箫鼓集仪鸾。谓欲戒醉饮，重此良晨难。
关门集会府，僚友并征鞍。更辞无别语，但祝长加餐。
役者四五人，相从出林峦。亦复路傍泣，岂独殊肺肝。
况我离慈母，朝暮侦平安。送行各如许，焉得不辛酸。